标题：程大昌
人物生平
出为浙东提点刑狱、江西转运副使。淳熙二年（公元1175），召为秘书少监。三年，权刑部侍郎。累迁权吏部尚书。出知泉州、建宁府。光宗即位，徙知明州。庆元元年卒，年七十三。谥文简。有《程文简集》二十卷，已佚。今存《诗论》、《演繁露》、《考古编》等。事见《周文忠公集》卷六二《程公神道碑》，《宋史》卷四三三有传。
程大昌 《南宋馆阁录》卷七《官联》上：“程大昌，字泰之，新安人，赵逵榜进士出身，治《书》。（淳熙）二年四月除，三年四月为权刑部侍郎。”《新安志》卷八《叙进士题名》：“绍兴二十一年赵逵榜：程大昌，休宁。”《新安文献志》卷首《先贤事略上》：“程文简公大昌，字泰之，休宁会里人。绍兴二十一年进士。”《直斋书录解题》卷一：“《易原》十卷。吏部尚书新安程大昌泰之撰。”同书卷八：“《雍录》十卷。吏部尚书新安程大昌泰之撰。”同书卷十八：”《程文简集》二十卷。吏部尚书新安程大昌泰之撰。”《舆地纪胜》卷二十《江南东路·徽州人物》：“程大昌，《言行录》云：休宁人，登进士第，仕至吏书。”《宋史》卷四三三《儒林传》：“程大昌字泰之，徽州休宁人。十岁能属文，登绍兴二十一年进士第。”《弘治徽州府志》卷六《选举》：“绍兴元年赵逵榜：程大昌，休宁人。”同书卷七《人物》：“程大昌字泰之，休宁会里人。”《康熙休宁县志》卷六《人物》：“程大昌字泰之，会里人。”《四库全书总目》卷三《经部》：“《易原》八卷。宋程大昌撰。大昌字泰之，休宁人。”《宋诗纪事》卷五0《程大昌》条：“大昌字泰之，休宁人。绍兴二十一年进士。” 
程大昌，字泰之，徽州休宁人。十岁能属文，登绍兴二十一年进士第。主吴县簿，未上，丁父忧。服除，著十论言当世事，献于朝，宰相汤思退奇之，擢太平州教授。明年，召为太学正，试馆职，为秘书省正字。 
孝宗即位，迁著作佐郎。当是时，帝初政，锐意事功，命令四出，贵近或预密议。会诏百官言事，大昌奏曰：“汉石显知元帝信己，先请夜开宫门之诏。他日，故夜还，称诏启关，或言矫制，帝笑以前诏示之。自是显真矫制，人不复言。国朝命令必由三省，防此弊也。请自今被御前直降文书，皆申省审奏乃得行，以合祖宗之规，以防石显之奸。”又言：“去岁完颜亮入寇，无一士死守，而兵将至今策勋未已。惟李宝捷胶西，虞允文战采石，实屠亮之阶。今宝罢兵，允文守夔，此公论所谓不平也。”帝称善，选为恭王府赞读。迁国子司业兼权礼部侍郎、直学士院。帝问大昌曰：“朕治道不进，奈何？”大昌对曰：“陛下勤俭过古帝王，自女真通和，知尊中国，不可谓无效。但当求贤纳谏，修政事，则大有为之业在其中，不必他求奇策，以幸速成。”又言：“淮上筑城太多，缓急何人可守？设险莫如练卒，练卒莫如择将。”帝称善。 
除浙东提点刑狱。会岁丰，酒税逾额，有挟朝命请增额者，大昌力拒之，曰：“大昌宁罪去，不可增也。”徙江西转运副使，大昌曰：“可以兴利去害，行吾志矣。”会岁歉，出钱十余万缗，代输吉、赣、临江、南安夏税折帛。清江县旧有破坑、桐塘二堰，以捍江护田及民居，地几二千顷。后堰坏，岁罹水患且四十年，大昌力复其旧。 
进秘阁修撰，召为秘书少监，帝劳之曰：“卿，朕所简记。监司若人人如卿，朕何忧？”兼中书舍人。六和塔寺僧以镇潮为功，求内降给赐所置田产仍免科徭，大昌奏：“僧寺既违法置田，又移科徭于民，奈何许之！况自修塔之后，潮果不啮岸乎？”寝其命。权刑部侍郎，升侍讲兼国子祭酒。大昌言：“辟以止辟，未闻纵有罪为仁也。今四方谳狱例拟贷死，臣谓有司当守法，人主察其可贷则贷之。如此，则法伸乎下，仁归乎上矣。”帝以为然。兼给事中。江陵都统制率逢原纵部曲殴百姓，守帅辛弃疾以言状徙帅江西。大昌因极论“自此屯戍州郡，不可为矣”！逢原由是坐削两官，降本军副将。累迁权吏部尚书。言：“今日诸军，西北旧人日少，其子孙伉健者，当教之战阵。不宜轻听离军。且禁卫之士，祖宗非独以备宿卫而已，南征北伐，是尝为先锋。今率三年辄补外，用违其长，既有征行，无人在选。奈何始以材武择之，而终以庸常弃之乎？愿留三衙勿遣。” 
会行中外更迭之制，力请郡，遂出知泉州。汀州贼沈师作乱，戍将萧统领与战死，闽部大震。漕檄统制裴师武讨之。师武以未得帅符不行，大昌手书趣之曰：“事急矣，有如帅责君，可持吾书自解。”当是时，贼谋攻城，而先使谍者衷甲纵火为内应。会师武军至，复得谍者，贼遂散去。迁知建宁府。光宗嗣位，徙知明州，寻奉祠。绍熙五年，请老，以龙图阁学士致仕。庆元元年卒，年七十三，谥文简。 
大昌笃学，于古今事靡不考究。有《禹贡论》、《易原》、《雍录》、《易老通言》、《考古编》、《演繁露》、《北边备对》行于世。
程大昌作品
念奴娇（呈苏季真提举）冰容玉格，笑桃杏、非是闺帏装束。待要舒华那更管，朔气凝波僵木。五鬣山松，万年宫树，仅仅存余绿。一枝寄赠，教渠知道春复。 宁解车马成蹊，高标宜雪月，仍便溪谷。纵有知闻，谁办得、驾野凌寒秉烛。尽更荒闲，终难掩抑，风里香千斛。林_兴尽，此时鼎味翻足。
浣溪沙（五首）干处缁尘湿处泥。天嫌世路净无时。皓然岩谷总凝脂。 清夜月明人访戴，玉山顶上玉舟移。一蓑渔画更能奇。
浣溪沙兽炭香红漫应时。遮寒姝丽自成围。销金暖帐四边垂。 报道黑风飞柳絮，齐翻白雪侑羔卮。那家斟唱□□词。
浣溪沙翦水飞花也大奇。熬波出素料同机。会心一笑撒盐诗。 谁拥醴酏夸岁瑞，恨无坚白怨朝曦。闭门高卧有人饥。
浣溪沙始待空冬岁不华。还教呈瑞怨贫家。若为高下总无嗟。 日照华檐晴后雨，风吹飞絮腊前花。天公何事不由他。
浣溪沙水递迢迢到日边。清甘夸说与茶便。谁知绝品了非泉。 旋挹天花融湩液，净无土脉污芳鲜。乞君风腋作飞仙。万年欢（硕人生日）岁岁梅花，向寿尊画阁，长报春起。恰似今朝，分外香肥萼韡。杂佩珊珊就列，映蓝袂、宝薰擎跽。道这回、屋舍团栾，四时风月桃李。 回头处、无限思。看秋前药里，而今鼎七。须把康强，收作玳筵欢喜。况是鬓云全绿，顶珈笄、笑陪星履。新年动、定拥新祺，有孙来捧醪醴。
汉宫春（生日词）万六千年，是仙椿日月，两度阳春。根柯不随物化，那有新陈。戏夸悠久，借时光、惊觉时人。道历管，阶萤万换，悠然唤做逡巡。 老我百无贪羡，羡天芳寿种，掩冉三辰。谢他流年甲子，已是重轮。人间春狭，只九旬、斗柄标寅。更拟向，椿枝倚数，十分取一为真。
好事近（生日词）日绎五千言，未说年龄可续。且得襟期萧散，远氛嚣宠辱。 鬓须白尽秀眉生，来伴老眸绿。人道雪霜林里，有翠松鲜竹。
减字木兰花（内子生日）距春五日。吉语搀先来饮席。易卦占新。八八周轮又再轮。 开年定好。定把笙歌更药里。旧怕无孙。今已蓝袍拥绣荪。
卜算子（园丁献海棠）春产不贪春，为厌春花泛。睡到深秋梦始回，素影翻春艳。 意赏逐时新，旧事谁能占。解转春光入酒杯，萸菊谁云欠。 感皇恩
七十在前头，难言未老。只是中间有些好。_云虽瘦，未有一根华皓。都缘心地静，无忧恼。 此际生朝，梅花献笑。似向天边得新报。孙枝秀雅，已挂恩袍春草。定从欢喜处，添年考。
感皇恩池馆足名花，四时蔫馥。就里梅春春到速。周遭松竹，任是雪霜长绿。总堪供寿乐，翻新曲。 别向心田，有般奇木。依约灵椿共标目。八千换历，才当一番春复。莫辞春起处，醅浮玉。
万年欢（硕人生日）富寿康宁，要三般齐足，方是有福。献个新词，不是越夸搀祝。七十古稀今独。花钗底、髻云堆绿。那堪更、眼力过人，彩丝穿透珠曲。 星辰履阶庭玉。对这般景趣，乐胜笙筑。更愿孙枝衮衮，诜诜续续。解把诗书勤读。新丹桂、会生旧竹。十年外、又颂生朝，恁时别换腔局。
韵令（硕人生日）是男是女，都有官称。孙儿仕也登。时新衣著，不待经营。寒时火柜，春里花亭。星辰上履，我只唤卿卿。 寿开八秩，两鬓全青。颜红步武轻。定知前面，大有年龄。芝兰玉树，更愿充庭。为询王母，桃颗几时赪。白乐天《开六秩诗》自注：年五十一岁，即曰开第六秩矣。言自五十一，即为六十纪数之始也。 折丹桂（端复受官并序·通奉尝欲为先硕人篆帔，命为诗语，某献语曰：）
“诗礼为家庆，貂蝉七叶余。庭闱称寿处，童稚亦金鱼。”通奉喜，自为小篆，缀珠其上。今此小孙端复以近制奏官，感记旧事，为词以歌之，曼往为弟侄一笑。 童年未晓君恩重。教得能趋拱。重亲带笑酌天杯，听祝语、殷勤捧。 青衫得挂尤光宠。桂是蟾宫种。诗书浓处便生枝，但只要、频浇壅。 水调歌头
尝思之，苕霅水清可鉴，邑屋之影入焉。而甍栋丹垩，悉能透现本象，有如水玉。故善为言者，得以裒撮其美而曰：此其宫盖水晶为之，如骚人之谓宝阙珠宫，下其类也。则岂容一地独擅此名也。兹承词见及，无以为报，辄取此意，稍加隐括，用来况水调歌头为腔，辄以奉呈。若遂有取，可补地志之阙，不但持杯一笑也。\\ 绿净贯闤阓，夹岸是楼台。楼台分影倒卧，千丈郁崔嵬。此是化人奇变，能使山巅水底，对出两蓬莱。溪浒有仙观，苕霅信佳哉。 水晶宫，谁著语，半嘲诙。世闲那有，如许磊砢栋梁材。每遇天容全碧，仍更苹风不动，相与夜深来。饮子以明月，净洗旧尘埃。
临江仙（和正卿弟生日词三首）遥认埙篪相应，为传珠贯累累。紫荆同本但殊枝。直须投老日，常似有亲时。 子姓亦闻多慧性，贪书不是痴儿。朝家世世重诗书。一登龙虎榜，许并凤凰池。
临江仙抗步碧潭弥弥，五畲青髻累累。何年乔木倚筇枝。搜寻同队者，追说钓游时。 今日昂藏称壮子，向来襁褓婴儿。年周甲子又重书。岂容藏老丑，照白有清池。
临江仙夹路传呼杳杳，垂腰印绶累累。万般荣贵出丹枝。遥知心乐处，椿畔桂当时。 酒到芳春偏弄色，轻黄泛滟鹅儿。大为行乐使堪书。醉来花下卧，便是习家池。
好事近（硕人生日）绿鬓又红颜，谁道年周甲子。两婿□□蓝绶，那一儿何虑。 只今卜筑水晶宫，归安好名义。金紫珈笄偕老，备长生福贵。 好事近
白屋到横金，已是蟠桃结子。更向仕途贪恋，是痴人呆虑。 水晶宫里饭莼鲈，中菰第一义。留得鬓须迟白，是本来真贵。
浣溪沙（饯万大卿。前一夜有月，此日不得用乐作）
物本无情人有情。百般禽咮百般声。有人闻鹊不闻莺。 我盏通神君信否，酒才著盏月随生。大家吸月当箫笙。
万年欢秋后花窠，放两枝三朵，来通芳信。诗眼惊观，谓是春光倒运。便即移尊就赏，更不惜、黄封赤印。何期道，青女专时，露华忽变霜阵。 诗翁笑、但休问。那阳和有脚，骎骎日进。待得灰飞，梅畹果先骋俊。次后连天红紫，向东风、万般娇韵。恁时节，玉勒狨鞍，郊原莫论远近。
感皇恩（生日示妹）身寿又康强，谢天将并。耳目聪明行步壮。登高挥翰，不用瞠眉扶杖。华堂偕老处，儿孙王。 只恨萍蓬，他乡浮荡。回首故山便惆怅。今年生日，忽似还家模样。当缘风絮韫，来赓唱。
感皇恩（代妹答）画舸白苹洲，如归故里。老幼欢迎僮婢喜。较量心事，岁岁春风弧矢。今年称寿处，尤欢美。 嫁得黔娄，白乐天《代内子寄兄嫂》诗云：“嫁得黔娄为妹婿。”苦耽书史。文字流传曾贵纸。便同黼黻，何似实头龟紫。天公闻此语，应怜许。
感皇恩此之心声，比梦又差有实也\\ 变化属朝班，鲲鹏相并。健翼垂云风用壮。扶摇得势，不藉仙人仙杖。旁观生意气，犹神王。 此去汉庭，春光骀荡。亲见子虚不惆怅。鸢肩捷上，自有唐家格样。三台旬月里，堪歌唱。
感皇恩（中外三人受封）中外受郊恩，三封纶告。依并小君出称号。锦犀光艳，不比香薰脂膏。况从鸣瑟里，添花草。 更愿天公，别施洪造。水长船高愈新好。恁时舞带，一任巧装百宝。曲终珠满地，从人扫。
感皇恩措大做生朝，无他珍异。填个曲儿为鼓吹。古来龙马，曾献河图真数。羲黄缘得此，齐元气。 我向如今，职名升赐。地在天宫正东序。当初真本，到此或容披觑。这回错综处，堪详叙。
感皇恩（生朝）七十有三番，挂弧门首。此事从来信希有。新来仕路，夸说一般高手。肯从清要地，抛簪绶。 何许分花，伊谁送酒。得开口时且开口。无烦无恼，也没期程奔走。但能安此乐，夷然寿。
感皇恩（淑人生日词）锦告侈脂封，煌煌家宝。偕老之人已华皓。绿云拥鬓，更没一根入老。但从和晬看，年堪考。 叶是松苗，松为叶脑。禀得松神大都好。人人戴白，独我青青常保。只将平易处，为蓬岛。
感皇恩（娄通判生日词）一岁一生朝，一番老相。无欲无营亦无望。看经写字，且做闲中气象。闭门人_静，心清旷。 骨肉团栾，一杯相向。野蔌家肴竞来饷。真情直话，不用逢迎俯仰。从他人笑道，不时样。
好事近（会娄彦发）桃柳旧根株，春到红蔫绿茁。一似老年垂白，带少容_发。 浮家泛宅在他乡，难得会瓜葛。幸对此番乐饮，任宵分明发。
好事近（生日）盥水结冰花，老眼于今重见。一似琢成水玉，向冻盆游泛。 天公作事有何难，要花花便现。且把重春留住，变苍黎容面。
好事近腊月做生朝，只有南枝梅玉。此外后生桃李，未舒英吐馥。 后园别自出神奇，现双松双竹。报道前堂琴瑟，俱长生厚福。
好事近（同日即事）岁岁做生朝，只是儿孙捧酒。今岁丝纶茶药，有使人双授。 圣君作事与天通，道有便真有。老去不能宣力，只民编分寿。
好事近我里比侨居，不欠山青水绿。只恨风冲雁序，使分飞隈澳。 只今一苇视苕溪，见天伦雍睦。此去春浓絮起，应翻成新曲。
好事近（生朝纪梦）自涉希寿来，疑道无多岁月。昨夜风吹好梦，报前途康吉。 石桥坚壮跨黄河，不用资舟楫。管取身心安泰，阅椿龄千百。
减字木兰花桑弧标吉。做了生朝逾七十。子又生孙。阶砌芝兰欲满门。 今年定好。春腊之交诞婴少。玉烛气中。寿富康宁四序同。
念奴娇虚辱，次韵为谢\\ 海角怀人，长误喜、簌簌敲帘风竹。命驾翩然，谁信道、不怕溪山回曲。榻拂凝尘，香笼清宴，尘柄从挥玉。好音闻耳，慰心何啻跫足。 犹记一桂专秋，创开殊选，倒峡余词力。往事茫茫十换岁，却共天涯醽醁。已分成翁，翘观赐带，上拥通仙录。休贪泉石，贤台闻用金筑。
南歌子和。取最后两阕，试追元韵。地窄，但能小举袖，不容敷舒也。\\ 每月冰轮转，常疑桂影摇。封姨特地借今宵。万水一规光景、湛寒瑶。 圆处应无恨，君胡不自聊。谁家隐隐度晴箫。莫是素娥仙玉、会丛霄。
南歌子才出沧溟底，旋明紫岫腰。玉光漫漫涌层潮。上有乘流海贾、卧吹箫。 更上云台望，翻牵旅思遥。我生何许著箪瓢。却向天涯起舞、影萧萧。
南歌子韵致撩诗客，风流出酒家。长绳为驻日车斜。且向春香玉色、占生涯。 细按歌珠串，从_宝髻鸦。花应笑我鬓双华。偏向西阶吹馥、侑流霞。
点绛唇（庚戌生日）春草池塘，茸茸短碧通芳信。更饶华润。不解膏霜鬓。 池上诗翁，别带超遥韵。阳和进。香苞翠晕。物物皆沾分。
万年欢（丙午生日）老钝迂疏，尽世间乐事，不忄欠不觑。痴向韦编，根究卦爻来处。浑沌包中天地。谢东家、从头指示。便和那、八八机关，并将匙钥分付。 行年数、六十四。把一年一卦，恰好相拟。妙道生生，既济还存未济。身愿河图比似。每演九后，重从一始。待人间、甲子何其，剩书亥字为戏。
水调歌头（上巳日领客往洛阳桥）坐上羽觞釂，水际洧衣褰。适兹胜赏，风轻云薄有情天。不用船舷悲唱，真俯阑干小海，乐事可忘年。莫向歌珠里，却叹鬓霜鲜。 送朝潮，迎夕汐，思茫然。知他禊饮，此地过了几千千。既有相催春夏，自解转成今古，谁后更谁前。堪笑兴怀客，不似咏归川。